บริษัทในตลาamaiโชว์กำไร13%
บริษัทจดทะเบียนในตลาดหลักทรัพย์ เอ็ม เอ ไอ (mai) ประกาศผลการดำเนินงานประจำไตรมาส 1/2553 มีกำไรสุทธิรวม 488 ล้านบาท เพิ่มขึ้น13%
25 พ.ค. 2553

บริษัทจดทะเบียนในตลาดหลักทรัพย์ เอ็ม เอ ไอ (mai) ประกาศผลการดำเนินงานประจำไตรมาส 1/2553 มีกำไรสุทธิรวม 488 ล้านบาท เพิ่มขึ้น13% 
บริษัทจดทะเบียนในตลาดหลักทรัพย์ เอ็ม เอ ไอ (mai) 60 บริษัท นำส่งงบการเงินประจำไตรมาส 1/2553 สิ้นสุดวันที่ 31 มีนาคม 2553  มีกำไรสุทธิรวม 488 ล้านบาท เพิ่มขึ้นร้อยละ 13 จากช่วงเดียวกันของปีก่อน แต่ลดลงจากไตรมาสที่ 4/2552 ร้อยละ 16 ทั้งนี้บริษัทใน mai สามารถสร้างยอดขายและรักษาอัตรากำไรขั้นต้นได้ ใกล้เคียงกับช่วงเดียวกันของปีก่อนและไตรมาสก่อนหน้า โดยอยู่ที่ 12,685 ล้านบาทและร้อยละ 21 ตามลำดับ
นายชนิตร ชาญชัยณรงค์ ผู้ช่วยผู้จัดการ กลุ่มงานผู้ออกหลักทรัพย์และบริษัทจดทะเบียน ตลาดหลักทรัพย์แห่งประเทศไทย (SET) และผู้จัดการ ตลาดหลักทรัพย์ เอ็ม เอ ไอ (mai) เปิดเผยถึงภาพรวมผลการดำเนินงานของบริษัทจดทะเบียนใน mai ประจำไตรมาสที่ 1/2553 ว่ามีการฟื้นตัวจากช่วงเดียวกันปีก่อน สอดคล้องตามการฟื้นตัวของเศรษฐกิจโลก โดยกลุ่มอุตสาหกรรมผู้ผลิตสินค้าเป็นกลุ่มที่แสดงการฟื้นตัวมากกว่ากลุ่มอื่น ส่วนกลุ่มอุตสาหกรรมที่ได้รับผลกระทบค่อนข้างมาก ได้แก่ผู้ให้บริการเฉพาะกิจ และบริษัทรับเหมาต่างๆ ที่ยังคงได้รับผลกระทบจากการเลื่อนของงานโครงการและต้องชะลอการรับรู้รายได้
“จาก 46 บริษัทที่มีกำไรสุทธิในไตรมาส 1/2553 พบว่า มี 9 บริษัทที่ผลการดำเนินงานฟื้นตัวอย่างแข็งแกร่งโดยมีกำไรสุทธิที่ไม่รวมกำไรจากการขายเงินลงทุน เติบโตขึ้นจากไตรมาสที่แล้วและจากไตรมาสเดียวกันของปีก่อน รวมทั้งยังมีกำไรก่อนหักดอกเบี้ย ภาษี ค่าเสื่อมราคา และค่าตัดจำหน่าย (EBITDA) เพิ่มขึ้นจากไตรมาสที่แล้ว ซึ่งได้แก่ บมจ. ธนมิตร แฟคตอริ่ง (DM) บมจ. ยูบิลลี่ เอ็นเตอร์ไพรส์ (JUBILE) บมจ. มาสเตอร์ แอด (MACO) บมจ. สาลี่อุตสาหกรรม (SALEE) บมจ. ไทยโพลีคอนส์ (TPOLY) โดยเฉพาะอย่างยิ่ง บมจ. เอเชีย กรีน เอนเนอจี (AGE) บมจ. เชอร์วู้ด เคมิคอล (SWC) บมจ. ธนาสิริ กรุ๊ป (THANA) และ บมจ. ยูบิส (เอเชีย) (UBIS) มียอดขายเติบโตขึ้นทั้งจากช่วงเดียวกันของปีก่อนและจากไตรมาสที่ผ่านมา” นายชนิตรกล่าว
นอกจากนี้ จากข้อมูลเปรียบเทียบผลประกอบการรายไตรมาสยังพบว่า บริษัทจดทะเบียนใน mai ที่สามารถทำกำไรได้ต่อเนื่องทุกไตรมาสเป็นเวลา 10 ไตรมาสขึ้นไปนับตั้งแต่เข้ามาจดทะเบียน มีถึง 11 บริษัท ได้แก่ บมจ. บีจีที คอร์ปอเรชั่น (BGT) บมจ. บิซิเนส ออนไลน์ (BOL) บมจ. อีเทอร์นิตี้ แกรนด์ โลจิสติคส์ (ETG) บมจ. โกลด์ไฟน์ แมนูแฟคเจอเรอส์ (GFM) บมจ. อินเตอร์ลิ้งค์ คอมมิวนิเคชั่น (ILINK) บมจ. สตาร์ ซานิทารีแวร์ (STAR)  บมจ. ไทย เอ็น ดี ที (TNDT) บมจ. โรงพยาบาลไทยนครินทร์ (TNH)  บมจ. พลาสติคและหีบห่อไทย (TPAC) บมจ. ยูบิส (เอเชีย) (UBIS) และบมจ. ยูนิมิต เอ็นจิเนียริ่ง (UEC)